b'\n_START_ARTICLE_\nCaroline av Braunschweig-Wolfenb\xc3\xbcttel\n_START_SECTION_\nTidlig liv\n_START_PARAGRAPH_\nCaroline ble f\xc3\xb8dt 17. mai 1768 ved Braunschweig (engelsk skrivem\xc3\xa5te er Brunswick) i Tyskland, datter av Karl Wilhelm, hertug av Braunschweig-Wolfenb\xc3\xbcttel og prinsesse Augusta Fredrika av Wales, s\xc3\xb8steren til Georg III.\n_START_SECTION_\nTurbulent ekteskap\n_START_PARAGRAPH_\nHun giftet seg med den britiske kongens eldste s\xc3\xb8nn, Georg, som ogs\xc3\xa5 var hennes fetter, den 8. april 1795 i St James\'s Palace i London. Ektemannen hennes, senere konge, da prins av Wales, betraktet Caroline som lite attraktiv og uhygienisk, han beskyldte henne ogs\xc3\xa5 for ikke \xc3\xa5 v\xc3\xa6re jomfru ved inng\xc3\xa5elsen av ekteskapet. Han selv hadde allerede giftet seg i hemmelighet med Maria Fitzherbert; men hans ekteskap med Fitzherbert stred imot Royal Marriage Act 1772 og ble av den grunn ikke ansett som gyldig._NEWLINE_Selv syntes heller ikke Caroline at hennes ektemann var spesielt attraktiv, og det ble stadfeste fra begge hold at de to bare hadde samleie tre ganger i l\xc3\xb8pet av ekteskapet, to ganger den f\xc3\xb8rste natten og en gang den andre. Prinsesse Charlotte Augusta, det eneste ektef\xc3\xb8dte barnet til Georg, ble f\xc3\xb8dt 7. januar 1796. Prinsen og prinsessen av Wales bodde aldri sammen siden, selv ved offentlige opptredener var de ikke sammen. B\xc3\xa5de Caroline og Georg hadde romantiske forhold med andre, og dronningen fikk derfor klengenavnet "The Immoral Queen" ("den umoralske dronningen")._NEWLINE_Det ble p\xc3\xa5st\xc3\xa5tt at ekteskapet skrantet p\xc3\xa5 grunn av aff\xc3\xa6ren Georg hadde med kurtisanen Frances Villiers, grevinne av Jersey. Det er likevel mest sannsynlig at Caroline var lite opptatt av sin ektemann, og dermed lite interessert i hvem han hadde romantiske forhold med.\n_START_SECTION_\nDronning\n_START_PARAGRAPH_\nCaroline ble nektet \xc3\xa5 tilbringe tid med sin datter regelmessig, og i 1799 ble hun ogs\xc3\xa5 forvist til et privat hjem i Charlton. Senere ble hun sendt videre til Montagu House, jarlen av Sandwichs hjem._NEWLINE_I 1806 gikk det rykter om at et barn hun levde sammen med, var hennes s\xc3\xb8nn. Dersom dette var tilfelle, kunne det ogs\xc3\xa5 v\xc3\xa6re en arving, dersom det var prinsen av Wales som var faren. Det ble satt opp en hemmelig etterforskning for \xc3\xa5 finne ut mer om saken, p\xc3\xa5 engelsk kalt "Delicate Investigation". P\xc3\xa5standen ble bekreftet, men det ble funnet ut at faren til barnet ikke var passende. I 1814 forlot prinsessen landet for \xc3\xa5 bo p\xc3\xa5 ulike steder rundt om i Europa. Hun bygget seg opp en stor gjeld og hadde mange elskere der hun bodde. I l\xc3\xb8pet av denne perioden d\xc3\xb8de datteren hennes, Charlotte Augusta, etter \xc3\xa5 ha f\xc3\xa5tt et d\xc3\xb8df\xc3\xb8dt barn. Charlotte Augustas ektemann, Leopold av Sachsen-Coburg-Saalburg, var den som gav henne den s\xc3\xb8rgelige beskjeden._NEWLINE_Caroline ble kalt tilbake til Storbritannia i 1820 igjen da hennes ektemann tiltr\xc3\xa5dte tronen. Hun takket nei til forslag om pengegaver dersom hun holdt seg borte. Da hun ankom England 6. juni br\xc3\xb8t det ut et oppr\xc3\xb8r til st\xc3\xb8tte for Caroline. Kongen spurte ministerne sine om han kunne bli kvitt henne. Pains and Penalties Bill 1820 ble godkjent for \xc3\xa5 kunne frata Caroline dronningtittelen og oppheve ekteskapet. Det ble hevdet at hun hadde hatt et utenomekteskapelig forhold med en mann fra en lavere sosial stand p\xc3\xa5 det europeiske kontinentet, Bertolomeo Pergami, og Theodore Majocci og andre vitner vitnet under rettssaken. P\xc3\xa5 denne tiden ble dette n\xc3\xa6rmest sett p\xc3\xa5 som forr\xc3\xa6deri \xc3\xa5 v\xc3\xa6re utro mot kongen. Georg IV selv hadde ogs\xc3\xa5 hatt utallige utenomekteskapelige forhold, men ingen kunne sette noen straff p\xc3\xa5 ham. Pains and Penalties Bill gikk gjennom i House of Lords, men ble ikke lagt fram for House of Commons, da det var lite trolig at den ville g\xc3\xa5tt gjennom her. Caroline slo fast at det var riktig at hun hadde v\xc3\xa6rt utro med en mann, nemlig ektemannen til Maria Fitzherbert, og med dette refererte hun til kongen og hans utroskap. Caroline skulle til \xc3\xa5 entre Westminster Abbey under kroningsseremonien den 21. juni 1821, men hun ble stoppet. Til tross for kongens fors\xc3\xb8k p\xc3\xa5 \xc3\xa5 gj\xc3\xb8re henne mindre popul\xc3\xa6r, hadde Caroline fortsatt bred st\xc3\xb8tte hos folket.\n_START_SECTION_\nBr\xc3\xa5 d\xc3\xb8d\n_START_PARAGRAPH_\nSamme kveld som kroningen fant sted ble Caroline syk. Hun kastet opp og hadde en ujevn puls. Tre uker senere d\xc3\xb8de hun. Selv p\xc3\xa5 d\xc3\xb8dsleiet ble hun n\xc3\xb8ye fulgt av Stephen Lushington, som viderebragte informasjon til kongens lojale st\xc3\xb8ttespiller, Lord Liverpool. Det er uklart n\xc3\xb8yaktig hvorfor denne overv\xc3\xa5kingen fant sted. \xc3\x85rsaken til hennes d\xc3\xb8d har aldri blitt fastsl\xc3\xa5tt, men Caroline mente hun var blitt forgiftet. Legene hennes gav henne diagnosen tarmslyng. Caroline, som visste hun kom til \xc3\xa5 d\xc3\xb8, forb\xc3\xb8d utf\xc3\xb8relsen av en obduksjon. Hun d\xc3\xb8de 53 \xc3\xa5r gammel den 7. august 1821. Hun ble begravd i hjemlandet Braunschweig. Graven hennes b\xc3\xa6rer inskripsjonen "Her ligger Caroline, den s\xc3\xa5rede dronningen av England".'